PILK VIIMASELE NELJALE AASTALE VOLIKOGUS
Viimastest kohalikest valimistest on ligikaudu neli aastat möödas ja see koosseis, kes toona ametisse valiti, on oma viimased otsused teinud, et anda teatepulk edasi järgmisele koosseisule. See on õige hetk, et heita pilk viimasele neljale aastale, andmaks hinnangut tehtud tööle. Olen kuulunud Jõelähtme valla volikokku alates 2002. aastast ja mind on selle aja jooksul viis korda valitud volikogu esimeheks. Kui võrrelda viimast nelja aastat kõigi varasematega, siis on hea meel tõdeda, et see on olnud aeg, kus oleme volikogus suutnud hoida kodurahu ja tänu sellele võib öelda, et need aastad on olnud väga produktiivsed. Koalitsioonilepe on püsinud, ei ole olnud umbusaldamisi ega tagasiastumisi. See on andnud vallavalitsusele ja volikogule võimaluse tegeleda oma põhitööga ilma kulutamata oma aega, raha, energiat ja muid vahendeid poliitilise võitluse peale. Teiselt poolt on see, et opositsioon ja koalitsioon ei ole omavahel pidevalt sõjajalal, andnud võimaluse kaasata paremini kõiki osapooli eelnõude menetlusse. Nii nagu vanasõna ütleb, sünnib vaidluses tõde. 
See, milles opositsioon tavaliselt koalitsiooni süüdistab on nn teerulliga üle sõitmine ja teise poole arvamuse mitte ära kuulamine ning oma tahtmise jõuga (häälteenamusega) läbi surumine. Volikogu esimehena olen sellist praktikat alati püüdnud vältida. Kõik volikogu liikmed, sõltumata sellest, millisesse erakonda nad kuuluvad, on volikogus võrdselt sõna saanud. Oleme menetlusse võtnud opositsiooni eelnõusid ja vähemalt üks selline eelnõu on volikogus ka vastu võetud.
Töine õhkkond volikogus on andnud stabiilse jalgealuse vallavalitsusele. Usun, et selle vilju oleme kõik maitsta saanud: kergliiklusteede võrk kogu vallas on mitmekordistunud, teed ja tänavad on korras, koolidesse ja lasteaedadesse on panustatud rohkem kui varasematel aastatel, turvalisus on kasvanud jne. Miski ei ole täiuslik ja kes otsib, see leiab ka puudujääke, kuid nii head nelja aastat ei ole minu hinnangul Jõelähtme valla ajaloos varem olnud.
Haldusreform möödus meist lähedalt, kui nii võib öelda. Omavalitsuse iseseisvuskriteeriumiks seati elanikearv 5000, mis meie vallas oli kindlalt täidetud ja liitmine ega lahutamine meie valda ei ohustanud. Küll oli aga võimalus, et meie vallaga liidetakse osa Raasiku valda, kellel oli raskusi 5000 elaniku kokkusaamisega. Mõneti on kahju, et haldusreform meid ei puudutanud, sest kahtlemata on tegemist suure sammuga Eesti riigi haldussuutlikuse ja -efektiivsuse tõstmisel. Seda oli oodatud aastaid ja lõpuks tegi Reformierakond Arto Aasa juhtimisel selle ära. Täna on meil ligikaudu kolm korda vähem omavalitsusi kui oli mõned aastad tagasi ja paari kuu pärast on ka maavalitsused oma tegevuse lõpetanud. Meie haldusstruktuur on saanud lihtsamaks, tugevamaks ja tõhusamaks.
Art Kuum
Sinu volikoguesimees
kandidaat nr. 134